Одлуком Изборног већа Филозофског факултета од дана 30. 05. 2024. године, изабрани смо у комисију за припрему извештаја о кандидатима за избор у звање Асистента за ужу научну област Андрагогија, са 60% пуног радног времена, на одређено време од три године (реизбор).

На конкурс објављен у Огласним новинама Националне службе за запошљавање „Послови“ од 12.06.2024. године, на сајту Филозофског факултета дана 12. 06. 2024. године и сајту Универзитета у Београду дана 12.06.2024. године пријавила се једна кандидаткиња – Бранка Радовановић.

Пошто смо се упознали са биографијом и радовима кандидата, част нам је да Изборном већу Филозофског факултета поднесемо следећи

ИЗВЕШТАЈ

**Основни биографски подаци**

Бранка Радовановић рођена је 21. септембра 1997. године у Котору. Након завршене Гимназије у Котору, 2016. године уписала је основне академске студије на Филозофском факултету Универзитета у Београду, на студијској групи за андрагогију, где је дипломирала 2020. године, са просечном оценом 9,28 и била проглашена за студента генерације 2016. Исте године уписала је мастер академске студије на студијској групи за андрагогију, где се бавила темом ,,Домети интеракције у онлајн образовању на високошколском нивоу”. Мастер студије је завршила 2021. године са просечном оценом 9,57. Од октобра 2021. године је уписана на докторске академске студије андрагогије и заинтересована је за проучавање уже научне области образовања одраслих и културе.

Од октобра 2021. године ради на Филозофском факултету Универзитета у Београду као демонстратор у настави на предметима на основним и мастер студијама. Од јануара 2022. године ради као асистент за ужу научну област андрагогија (60% пуног радног времена), на Одељењу за педагогогију и андрагогију Филизофског факултета у Београду, а од априла исте године и као истраживач-приправник на Институту за педагогију и андрагогију (40% пуног радног времена).

Током основних студија (2019) у оквиру програма размене студената боравила је шест месеци у Италији, на Универзитету у Болоњи, где је изучавала радну, кадровску и организациону психологију.

Енглеским језиком се служи на нивоу Ц1, чему сведочи сертификат издат од стране Cambridge English Assessment-а, a радно се служи и италијанским језиком.

**Радно-професионално ангажовање**

Током основних студија је волонтирала као тренер у Клубу за старе Стари град II где је подучавала кориснике Клуба основним рачунарским вештинама. Такође је била ангажована као ко-тренер у организацији ESNBelUPgrade из Београда.

На Студијској групи за андрагогију, учествовала је у конципирању и реализује курсеве на нивоу основних и мастер студија (програм из 2021. године): Управљање системом образовања одраслих, Менаџмент у образовању одраслих, Маркетинг у образовању одраслих, Образовање одраслих и култура, Писменост одраслих, Менаџмент и лидерство у образовању.

Током 2022. године била је ангажована на научном пројекту *Човек и друштво у време кризе*, који је финансирао Филозофски факултет у Београду.

Током 2022/23. године била је ангажована као део експертског тима ИПА, на пројекту *Имплементација услуга каријерног вођења и саветовања (КВиС),* који је реализовао Институт за педагогију и андрагогију Филозофског факултета у Београду, а који је финансиран од стране Министарства просвете, Канцеларије за дуално образовање и Национални оквир квалификација.

Од 2024. године ангажована је као део експертског тима ИПА, на пројекту *Подршка реформи дуалног система средњег стручног образовања и Националном оквиру квалификација у светлу целоживотног учења у Србији*, финансираног од стране Владе Швајцарске Конфедерације и Канцеларије за дуално образовање и Национални оквир квалификација.

Тренеркиња је на код ЗУОВ-а три акредитоване обуке обавезног стручног усавршавања наставника: *Планирање и извођење активности учења одраслих*, *Подстицање одраслих на учење* и *Методе и технике у образовању одраслих*. Ове обуке су и предуслов стицања акредитације наставника/тренера у ЈПОА систему, а Бранка је сваку од поменуте три обуке реализовала по пет пута у протекле три године.

Током своје каријере усавршавала се на националним и међународним научним конференцијама, курсевима, семинарима и обукама.

**Научно-наставни и професионални рад**

Са радом на тему подучавања и учења у високошколском и образовању одраслих у доба пандемије Ковид-19 вируса учествује на међународној Академији образовања одраслих ,,*Интернационалне и компаративне студије у образовању одраслих и целоживотном учењу*” у Немачкој, где је имала прилике да размени искуства са колегама из читавог света.

Такође је похађала онлајн курс организован од стране Универзитета у Вирцбургу на тему савремених проблема образовања одраслих на глобалном нивоу.

Обавезну праксу на основним студијама обавила је у Центру за образовање и култутру “Божидарац 1947” где је учествовала у праћењу и евалуацији онлајн термина курсева стручног оспособљавања организованих од стране Центра.

Била је чланица Клуба студената андрагогије, а сада је члан Друштва андрагога Србије (ДАС).

Волонтирала је на више догађаја организованих у оквиру Катедре за андрагогију од почетка студија до данас. Од разних скупова у чијој организацији је учествовала, може се издвојити међународни научни скуп *Towards a More Equitable Education: From Research to Change*, одржан 01. децембра 2023. године, у чијем се Организационом одбору Бранка званично налазила.

Бранка Радовановић је тренутно у процесу објављивања неколико научних радова, а до дана писања реферата, објавила је један коауторски рад:

* Миљковић, Ј. и Радовановић, Б. (2022). Југословенска концепција деловања у ванредним ситуацијама и образовање и учење одраслих: лекције из прошлости. У: Ж. Крњаја, М. Сенић Ружић и З. Милошевић (ур.). *Образовање у време кризе и како даље* (стр. 254-258). Београд: Институт за педагогију и андрагогију.

У раду, аутори су се фокусирали на период СФРЈ и анализу основних елемената тада доминантне концепције општенародне одбране (ОНО) и друштвене самозаштите (ДСЗ), и њихову компарацију са актуелним временом и могућношћу примене неких принципа поменуте доктрине. Резултати истраживања су показали да се поменута концепција заснива на целоживотном учењу, а да постоје елементи присутни у доктрини ОНО и ДСЗ који би се могли применити и у образовању одраслих за ванредне ситуације у савременом добу.

Што се тиче наставног рада, Бранка Радовановић је у досадашњем раду процењена високом оценом од стране студената: Маркетинг у образовању одраслих, оцене 4,80; 5,00; 5,00; Менаџмент у образовању одраслих, оцене 5,00; 4,86; 4,74.

**Закључак и предлог**

Узимајући у обзир претходно описано искуство и активности Бранка Радовановић, Комисија је уверена да она има потенцијал да се развије у перспективног наставника и истраживача образовања и учења одраслих, због чега предлажемо Изборном већу Филозофског факултета Универзитета у Београду да је изабере у звање асистента.

У Београду, 08.07.2024.

**Др Јован Миљковић**

Ванредни професор на Одељењу за педагогију и андрагогију

Филозофског факултета у Београду

Др Бојан Љујић

Доцент на Одељењу за педагогију и андрагогију

Филозофског факултета у Београду

**Др Жељко Бралић**

Ванредни професор

Факултета безбедности у Београду